**Trupul lumii la vamă**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Colecţia: Explorări în lumină

pribeag în trupul lumii sunt la vama aurie

prin văzduh rostogolesc păsări mit

dinţii tatălui meu nemuritor îmi cresc unul câte unul

licitez cu muriri răstignite pe cruci de uitare

durerile pulsânde din piatră mă răsfoiesc sângerându-mă

visez la nenuntitele izvoare risipă de măslini în clipă

în lutul ce descântă multicolore curgeri de rădăcini în limbă

pribegiile mă desfăşoară ca pe stindarde

bătălii fără sorţi de izbândă aliniază urzicate atingeri

de clipa mea muritoare

cu tot ce sunt mă predau sferei ce se vrea candoare

în trupul lumii tropotesc bucurii şi lacrime albe

tatuez pe artere o matcă cu aripe în care zilnic plonjez

de văzduhuri ud să ies în arşiţa zilei

pribeag în trupul lumii sunt Doamne

şi împuns de suliţă în coastă

sângerez lumină